চিঠিতে সন্তুষ্ট নন, ফের ডাকা হতে পারে ইডি-সিবিআই আধিকারিকদের

কলকাতা:  নারদ কাণ্ডে অব্যাহত স্পিকার-সিবিআই তরজা। বুধবার স্পিকার বিমান বন্দ্যোপাধ্যায়কে যে চিঠি পাঠানো হয়েছিল ইডি সিবিআইয়ের তরফে, তাতে সন্তুষ্ট নন তিনি।  বিধানসভা সূত্রের খবর, ফের ডাকা হতে পারে কেন্দ্রীয় সংস্থা ও সিবিআইয়ের ওই দুই আধিকারিককে। আইনের উর্ধ্বে কেউ নয়। সুতরাং নারদ চার্জশিট সংক্রান্ত মামলায় সিবিআই আধিকারিক সত্যেন্দ্র সিং ও ইডি আধিকারিক রথীন বিশ্বাসকে পুনরায় তলব করা হতে পারে বলে বিধানসভা সূত্রে জানা গিয়েছে।

স্পিকার বিমান বন্দ্যোপাধ্যায়ের তলব করা সত্বেও বুধবার বিধানসভায় সশরীরে হাজির থাকার কথা ছিল ওই দুই আধিকারিকের। কিন্তু এদিন বিধানসভায় হাজির হননি তাঁরা। পরিবর্তে চিঠি পাঠিয়ে কোনওরকমে দায় সারে তদন্তকারী সংস্থাটি।

বিধানসভার স্পিকারের অনুমতি না নিয়ে রাজ্যের দুই মন্ত্রী সুব্রত মুখোপাধ্যায় ও ফিরহাদ হাকিমের নাম নারদ চার্জশিটভুক্ত করেছে সিবিআই। যা সম্পূর্ণ আইনবিরুদ্ধ ও বিধানসভাকে মর্যাদাহানি করছে বলে দাবি রাজ্যের শাসক দলের। এই ইস্যুতেই বুধবার সংশ্লিষ্ট সংস্থার দুই আধিকারিককে ডেকে পাঠিয়েছিলেন স্পিকার বিমান বন্দ্যোপাধ্যায়।

আরও পড়ুন:বাতিল অভিষেকের ত্রিপুরা সফর, ইন্ডোরে সভা চেয়ে আদালতের দ্বারস্থ হবে তৃণমূল

তারই প্রেক্ষিতে‌ এদিন বিধানসভার সচিবালয় পাল্টা দুটি চিঠি পাঠায় কেন্দ্রীয় সংস্থাগুলি। তলব করা সত্ত্বেও ওই দুই আধিকারিক গরহাজির থাকায় অসন্তোষ প্রকাশ করেন বিধানসভার স্পিকার।

যদিও সিবিআইয়ের যুক্তি, নিয়ম মেনেই রাজ্যের দুই মন্ত্রী ফিরহাদ হাকিম, সুব্রত মুখোপাধ্যায়ের নাম চার্জশিটভুক্ত করা হয়েছে। এক্ষেত্রে রাজ্যপাল জগদীপ ধনকরের সম্মতি রয়েছে বলেও জানানো হয় সংস্থা দুটির তরফে।

আরও পড়ুন: লেক গার্ডেন্সের গলিতে হাঁটু জলে সৌগত, বিজেপি বলছে আহা রে… দেখেও কষ্ট হয়

এবার স্পিকারের সঙ্গে কেন্দ্রীয় সংস্থাগুলির একরকম সংঘাতে শুরু হওয়ায় কেন্দ্র-রাজ্য সম্পর্ক নতুন করে তলানিতে এসে ঠেকল বলে মনে করছে রাজনৈতিক মহল।